Na temelju članaka 17., 27., 37. i 83 a. Urbanističkog plana uređenja UPU-4 za područje Ivanić-Grad, Donji Šarampov i Jalševec Breški Službeni glasnik, broj 13/08, 05/09, 01/12, 06/14, 03/15-pročišćeni tekst, 05/16, 07/16-pročišćeni tekst, 05/18, 06/18-pročišćeni tekst i 10/18-ispravak) i članka 35. statuta Grada Ivanić-Grada (Službeni glasnik, broj 02/14 i 01/18), Gradsko vijeće Grada Ivanić Grada na svojoj 17. sjednici održanoj dana 01. ožujka 2019. godine donijelo je sljedeću

**O D L U K U  
o sudjelovanju investitora u gradnji javnih parkirališta na području Grada Ivanić-Grada**

Članak 1.

Ovom Odlukom o sudjelovanju investitora u gradnji javnih parkirališta na području Grada Ivanić-Grada (u daljnjem tekstu: Odluka) određuju se uvjeti sudjelovanja investitora u gradnji javnih parkirališta prilikom izdavanja akta temeljem kojeg se dozvoljava građenje, dogradnja, nadogradnja, rekonstrukcija, promjena namjene građevine i slično na području Grada Ivanić-Grada, a koji nema mogućnost osiguranja potrebnog broja parkirališnih mjesta na vlastitoj građevinskoj čestici u skladu s odredbama za provođenje Urbanističkog plana uređenja UPU-4 Ivanić-Grad, Donji Šarampov i Jalševec Breški (Službeni glasnik, broj 13/08, 05/09, 01/12, 06/14, 03/15-pročišćeni tekst, 05/16, 07/16-pročišćeni tekst, 05/18, 06/18-pročišćeni tekst i 10/18 - ispravak), u daljnjem tekstu: UPU-4.

Članak 2.

Osiguranje potrebnog broja parkirališnih mjesta na građevnoj čestici građevine u skladu s UPU-4 jedan je od uvjeta za izdavanje akta za građenje temeljem kojeg se dozvoljava građenje, dogradnja, nadogradnja, rekonstrukcija, promjena namjene građevine i slično.

Iznimno od stavka 1. ovog članka, odredbama UPU-4 utvrđena je mogućnost osiguranja smještanja potrebnog broja parkirališnih mjesta na javnom parkiralištu, za što su uvjeti određeni ovom Odlukom.

Članak 3.

Investitor koji gradi, rekonstruira ili sanira građevine sportsko-rekreacijske namjene na području sportsko-rekreacijske zone Zelenjak, te koji gradi građevine u zoni rekreacijske namjene na k.č.br. 1191 k.o. Ivanić-Grad, a koji nema mogućnost osiguranja potrebnog broja parkirališnih mjesta na vlastitoj građevinskoj čestici, iste je u skladu s člankom 17. odredbi za provođenje UPU-4 u mogućnosti osigurati:

- u okviru javnih parkirališta u radijusu do 500 m od građevne čestice na kojoj je planirani zahvat, uz obvezu sudjelovanja u gradnji javnih parkirališta plaćanjem naknade za onaj broj parkirališnih mjesta koje nije u mogućnosti osigurati. Radijus se računa na način da se oko središta čestice za koju je potrebno osigurati parkirališna mjesta opiše kružnica radijusa 500m;

- u okviru druge građevne čestice na maksimalnoj udaljenosti u radijusu do 500m od građevne čestice sportsko-rekreacijske namjene.

Članak 4.

Investitor koji gradi građevinu gospodarske-pretežito trgovačke namjene na parceli na k.č.br. 2079/4 k.o. Ivanić-Grad, neposredno uz sportsko-rekreacijsku zonu Zelenjak, a koji nema mogućnost osiguranja potrebnog broja parkirališnih mjesta na vlastitoj građevinskoj čestici, iste je u skladu s člankom 27. odredbi za provođenje UPU-4 u mogućnosti osigurati:

- u okviru javnih parkirališta u radijusu do 500 m od građevne čestice na kojoj je planirani zahvat, ali uz obvezu sudjelovanja u gradnji javnih parkirališta plaćanjem naknade za onaj broj parkirališnih mjesta koje nije u mogućnosti osigurati, prema uvjetima ove Odluke. Radijus se računa na način da se oko središta čestice za koju je potrebno osigurati parkirališna mjesta opiše kružnica radijusa 500m;

- u okviru druge građevne čestice na maksimalnoj udaljenosti u radijusu do 500m od građevne čestice sportsko-rekreacijske namjene.

Članak 5.

Investitor koji gradi i rekonstruira građevine društvenih djelatnosti na građevinskoj čestici bez stambenih, stambeno-poslovnih ili poslovno-stambenih građevina, a koji nema mogućnost osiguranja potrebnog broja parkirališnih mjesta na vlastitoj građevinskoj čestici, iste je u skladu s člankom 37. odredbi za provođenje UPU-4 u mogućnosti osigurati:

- u okviru javnih parkirališta u radijusu do 500 m od građevne čestice na kojoj je planirani zahvat, ali uz obvezu sudjelovanja u gradnji javnih parkirališta plaćanjem naknade za onaj broj parkirališnih mjesta koje nije u mogućnosti osigurati, prema uvjetima ove Odluke. Radijus se računa na način da se oko središta čestice za koju je potrebno osigurati parkirališna mjesta opiše kružnica radijusa 500m;

- u okviru druge građevne čestice na maksimalnoj udaljenosti u radijusu do 500m od građevne čestice sportsko-rekreacijske namjene.

Članak 6.

Investitor koji rekonstruira, izvodi zamjensku gradnju, gradi novi objekt ili vrši prenamjenu prostora građevine u zoni Kulturno povijesne cjeline Ivanić-Grad, a koji nema mogućnost osiguranja potrebnog broja parkirališnih mjesta, iste je u skladu s člankom 83a. odredbi za provođenje UPU-4 u mogućnosti osigurati:

- sudjelovanjem u gradnji javnih parkirališta plaćanjem naknade za onaj broj parkirališnih mjesta koje nije u mogućnosti osigurati, prema uvjetima ove Odluke,

- na čestici u radijusu do 300m od čestice na kojoj se planira zahvat, a koja je u vlasništvu istog investitora. Radijus se računa na način da se oko središta čestice za koju je potrebno osigurati parkirališna mjesta opiše kružnica radijusa 300 m.

Članak 7.

Naknada za jedno parkirališno mjesto, koju investitor plaća kao sudjelovanje u gradnji javnih parkirališta iznosi 10.000,00 kn.

Članak 8.

Od plaćanja naknade iz članka 7. ove Odluke potpuno se oslobađa Grad Ivanić-Grad za zahvate na objektima unutar Kulturno-povijesne cjeline Ivanić-Grad, a kojim zahvatima nije u mogućnosti osigurati potreban broj parkirališnih mjesta na parceli.

Članak 9.

Za zahvate na građevinama javne i društvene namjene kojih je vlasnik Grad Ivanić-Grad na plaća se naknada iz članka 7. ove Odluke, a za zahvate na građevinama javne i društvene namjene kojih je vlasnik Zagrebačka županija ili Republika Hrvatska odluku o eventualnom oslobođenju od plaćanja naknade iz članka 7. ove Odluke donosi Gradonačelnik ili Gradsko vijeće Grada Ivanić-Grada ovisno o visini iznosa oslobođenja.

Članak 10.

Nadležno upravno tijelo Grada Ivanić-Grada će investitoru koji podnese zahtjev za izdavanje posebnih uvjeta, iste izdati uz uvjet investitoru da se prije izdavanja potvrde glavnog projekta, a u slučaju da nema mogućnost osiguranja potrebnog broja parkirališnih mjesta na vlastitoj parceli sukladno odredbama UPU-4, s Gradom Ivanić-Gradom sklopi Ugovor o sudjelovanju u plaćanju naknade u izgradnji javnih parkirališta za onaj broj parkirališnih mjesta koji nije u mogućnosti osigurati na parceli.

Ukoliko investitor ne potpiše predmetni Ugovor, nadležni upravni odjel Grada Ivanić-Grada donijeti će Rješenje o odbijanju izdavanja potvrde glavnog projekta.

Članak 11.

Ugovor o sudjelovanju investitora u gradnji javnih parkirališta plaćanjem naknade, ovisno o vrsti zahvata, treba sadržavati:

* Podatke o lokaciji, namjeni i veličini građevne za koju se traži akt za građenje,
* ukupan broj parkirališnih mjesta koje je potrebno osigurati temeljem UPU-4,
* broj parkirališnih mjesta za koje plaća naknadu,
* ukupan iznos naknade koju investitor treba uplatiti Gradu Ivanić-Gradu za sudjelovanje u gradnji javnih parkirališta,
* način i rok plaćanja naknade,
* naznaku da su sredstva naknade koju investitori plaćaju strogo namjenska za izgradnju novih javnih parkirališta i za uređenje i obnovu postojećih parkirališta,
* naznaku da sklapanjem Ugovora o sudjelovanju u gradnji javnih parkirališta i plaćanjem naknade investitor ne stječe isključivo pravo korištenja javnih parkirališnih mjesta niti pravo vlasništva, nego samo ispunjava jedan od uvjeta za izdavanje akta za građenje.

Članak 12.

U slučaju kada investitor plaća naknadu za jedno parkirališno mjesto naknada se plaća jednokratno. U slučaju kada investitor plaća naknadu za više parkirališnih mjesta naknada se može plaćati obročno, najviše u 12 obroka.

Kao sredstvo osiguranja plaćanja za obročno plaćanje investitor mora priložiti običnu zadužnicu u visini ukupnog iznosa naknade iz članka 7. ove Odluke.

Jednokratni iznos naknade ili prvu ratu investitor je u obvezi platiti u roku od 15 dana od dana potpisivanja Ugovora.

U slučaju ako građevinska dozvola ne bude glasila na investitora s kojim je zaključen Ugovor iz članka 10. ove Odluke obveznik plaćanja naknade za izgradnju parkirališta je investitor s kojim je Grad Ivanić-Grad zaključio ugovor. U slučaju zakašnjelog plaćanja obračunavaju se zakonske zatezne kamate.

Članak 13.

Investitor koji je zaključio Ugovor iz članka 10. ove Odluke, a koji iz bilo kojih razloga nije realizirao gradnju ima pravo na povrat uplaćene naknade.

Članak 14.

Sredstva koja će Grad Ivanić-Grad prihodovati od naknade koju plaćaju investitori kao sudjelovanje za gradnju javnih parkirališta su strogo namjenska sredstva za izgradnju novih javnih parkirališta i za uređenje i obnovu postojećih parkirališta na području Grada Ivanić-Grada.

Članak 15.

Ova Odluka stupa na snagu osmog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: 021-05/19-01/2 Predsjednik Gradskog vijeća

URBROJ: 238/10-02-01/2-19-11

Ivanić-Grad, 01. ožujka 2019. Željko Pongrac, pravnik kriminalist